b'\n_START_ARTICLE_\nSalvador Dal\xc3\xad\n_START_SECTION_\nMladost\n_START_PARAGRAPH_\nDal\xc3\xad je bil rojen 11. maja 1904, ob 8.45 po lokalnem \xc4\x8dasu  v mestu Figueres, v okro\xc5\xbeju Empord\xc3\xa0 v Kataloniji, blizu \xc5\xa1pansko-francoske meje. Dal\xc3\xadjev starej\xc5\xa1i brat, prav tako imenovan Salvador (rojen 12. oktobra 1901), je umrl devet mesecev prej, 1. avgusta 1903. Njegov o\xc4\x8de, Salvador Dal\xc3\xad i Cus\xc3\xad, je bil srednjerazredni odvetnik in notar, ki je svoj striktno disciplinarni vpliv posredoval preko \xc5\xbeene in gospodinje Felipe Domenech Ferres, ki je kmalu opazila nadarjenost svojega sina._NEWLINE_Ko je bilo Dal\xc3\xadju pet let, so ga odpeljali h grobu njegovega brata in star\xc5\xa1a sta mu povedala, da je bil sam bratova reinkarnacija, kar je za\xc4\x8del Dal\xc3\xad kmalu verjeti. O svojem bratu je Dal\xc3\xad povedal slednje:\xc2\xa0\xc2\xbb...midva sva podobna drug drugemu kot dve kaplji vode, vendar pa imava razli\xc4\x8den odsev.On je bil najbr\xc5\xbe prva verzija mene samega, toda preve\xc4\x8d prepri\xc4\x8dan v absolutno.\xc2\xab\xc2\xa0_NEWLINE_Dal\xc3\xad je imel tudi sestro Ano Mar\xc3\xado, ki je bila tri leta mlaj\xc5\xa1a od njega. Leta 1949 je izdala knjigo o svojem bratu z naslovom:\xc2\xa0\xc2\xbbDal\xc3\xad kot ga vidi njegova sestra\xc2\xab\xc2\xa0 (ni slovenskega prevoda). Njegova prijatelja iz otro\xc5\xa1tva sta bila med drugim tudi kasnej\xc5\xa1a nogometa\xc5\xa1a FC Barcelone, Sagibarb\xc3\xa1 in Josep Samitier. Med po\xc4\x8ditnicami so skupaj igrali nogomet v katalonski vasici Cadaqu\xc3\xa9s. Dal\xc3\xad je obiskoval risarsko \xc5\xa1olo. Poleti 1916 je Dal\xc3\xad med bivanjem v Cadaqu\xc3\xa9su raziskoval moderno umetnost skupaj z dru\xc5\xbeino Ramona Pichota, lokalnega umetnika, ki je pogosto obiskoval Pariz. Naslednje leto je Dal\xc3\xadjev o\xc4\x8de organiziral razstavo njegovih risb z ogljem v njihovi doma\xc4\x8di hi\xc5\xa1i. Prvo javno razstavo je imel v krajevnem gledali\xc5\xa1\xc4\x8du v Figueresu leta 1919 . Leta 1921 je Dal\xc3\xadjeva mati umrla za posledicami raka na dojki, ko mu je bilo \xc5\xa1estnajst let. Dali je o njej dejal:\xc2\xa0\xc2\xbbnjena smrt je bila najve\xc4\x8dji udarec, ki sem ga do\xc5\xbeivel v svojem \xc5\xbeivljenju. \xc4\x8castil sem jo ... nisem se mogel sprijazniti z izgubo bitja, na katerega sem ra\xc4\x8dunal, da bo naredilo neviden in neizogiben pe\xc4\x8dat na moji du\xc5\xa1i.\xc2\xab\xc2\xa0 Po njeni smrti se je Dal\xc3\xadjev o\xc4\x8de poro\xc4\x8dil s sestro svoje pokojne \xc5\xbeene. Dal\xc3\xad o\xc4\x8detu te poroke ni zameril, kakor mnogi mislijo, saj je do svoje tete gojil veliko ljubezen in spo\xc5\xa1tovanje.\n_START_SECTION_\nMadrid in Pariz\n_START_PARAGRAPH_\nLeta 1922 se je Dal\xc3\xad preselil v nekak\xc5\xa1en \xc5\xa1tudentski dom z imenom Residencia de estudiantes v Madrid, kjer je \xc5\xa1tudiral na \xc5\xa1oli Svetega Fernanda lepih umetnosti. Dal\xc3\xad, 1,72 metra visok dandy, je takoj pritegnil pozornost kot ekscentrik, ki je nosil dolge lase in brke ter obleko, hla\xc4\x8de in kolen\xc4\x8dnike v modnem stilu iz enega stoletja pred njegovim. Vendar pa so njegove slike, v katerih je eksperimentiral s kubizmom, pritegnile najve\xc4\x8d pozornosti njegovih \xc5\xa1tudentskih prijateljev na \xc5\xa1oli. V teh zgodnjih kubisti\xc4\x8dnih delih verjetno \xc5\xa1e ni povsem razumel tega gibanja, kajti edine informacije, ki jih je uspel dobiti o kubizmu, je \xc4\x8drpal iz pe\xc5\xa1\xc4\x8dice \xc4\x8dlankov v revijah in kataloga, ki mu ga je podaril Pichot, poleg tega pa tudi v Madridu tisti \xc4\x8das \xc5\xa1e ni bilo kubisti\xc4\x8dnih umetnikov. Dal\xc3\xad je tako tudi eksperimentiral z dado, ki nalahno preveva njegovo delo tekom njegovega \xc5\xbeivljenja. V \xc4\x8dasu \xc5\xa1olanja je postal tudi tesen prijatelj s pesnikom Federicom Garc\xc3\xado Lorco; s katerim sta bila najverjetneje tudi intimna prijatelja, in s filmarjem Luisom Bu\xc3\xb1uelom._NEWLINE_Dal\xc3\xad je izstopil iz akademije leta 1926 malo pred zaklju\xc4\x8dnimi izpiti, ko je pri\xc5\xa1el do zaklju\xc4\x8dka, da niti eden od u\xc4\x8diteljev na fakulteti ni toliko usposobljen oziroma zmo\xc5\xbeen, da bi ga presegal in da bi ga kot tak na izpitih lahko izpra\xc5\xa1al. Njegove velike slikarske sposobnosti, kot \xc5\xbee omenjeno, so zelo dobro dokumentirane v bolj ali manj realisti\xc4\x8dni sliki Ko\xc5\xa1ara s kruhom, ki jo je naslikal leta 1926 . Istega leta je prvi\xc4\x8d obiskal Pariz, kjer je sre\xc4\x8dal Pabla Picassa, ki ga je pri\xc4\x8dakoval, saj je o mladem Dal\xc3\xadju sli\xc5\xa1al veli\xc4\x8dastne stvari prek Joana Mir\xc3\xb3ja. Dal\xc3\xad je naredil veliko \xc5\xa1tevilo del pod mo\xc4\x8dnimi vplivi Picassa in Mir\xc3\xb3ja naslednjih nekaj let, preden je postavil povsem svoj, nov stil. Nekateri trendi v Dal\xc3\xadjevem delu, ki so se kasneje nadaljevali skozi vso njegovo \xc5\xbeivljenje, so bili \xc5\xbee opazni in evidentirani v dvajsetih letih 20. stoletja. Dal\xc3\xad je vsrkaval vplive vseh stilov v umetnosti, ki jih je lahko na\xc5\xa1el, da je lahko nato produciral dela, ki so variirala od povsem akademsko klasi\xc4\x8dnih do zadnjih konic avantgarde, in ki jih je v\xc4\x8dasih razporedil skozi ve\xc4\x8d del, v\xc4\x8dasih pa kombiniral v enem samem. Razstave njegovih del v Barceloni so pritegnile veliko pozornosti, me\xc5\xa1anico novih pojmov in \xc5\xa1tevilne me\xc5\xa1ane debate kritikov. Dal\xc3\xad si je pustil rasti dolge zavite brke, ki so postale njegova ikona; to je bila posledica vpliva \xc5\xa1panskega slikarja iz 17. stoletja, Diega Vel\xc3\xa1zqueza.\n_START_SECTION_\nOd 1929 do druge svetovne vojne\n_START_PARAGRAPH_\nLeta 1929 je Dal\xc3\xad sodeloval z nadrealisti\xc4\x8dnim filmskim re\xc5\xbeiserjem Lu\xc3\xadsom Bu\xc3\xb1uelom v kratkem filmu Un chien Andalou ali Andaluzijski pes). Istega leta je prav tako sre\xc4\x8dal svojo do\xc5\xbeivljenjsko muzo, inspiracijo in kasnej\xc5\xa1o \xc5\xbeeno, Galo, katere pravo ime je bilo Helena Dimitrievna Deluvina Diakonova. Gala je bila ruska imigrantka, od Dal\xc3\xadja starej\xc5\xa1a celo celih enajst let in je bila v tem \xc4\x8dasu \xc5\xa1e poro\xc4\x8dena z nadrealisti\xc4\x8dnim pesnikom Paulom \xc3\x89luardom. V istem letu je imel Dal\xc3\xad \xc5\xa1tevilne pomembne profesionalne razstave in se je velikokrat pridru\xc5\xbeil surrealisti\xc4\x8dni skupini na montparna\xc5\xa1ki \xc4\x8detrti v Parizu (\xc4\x8deprav je njegovo delo kazalo mo\xc4\x8dan vpliv nadrealizma \xc5\xbee kaki dve leti pred tem). Dal\xc3\xad in Gala, ki sta skupaj \xc5\xbeivela od leta 1929, sta se prvi\xc4\x8d poro\xc4\x8dila v letu 1934 samo civilno, leta 1958 pa \xc5\xa1e cerkveno._NEWLINE_Surrealisti so poveli\xc4\x8devali to, kar je Dal\xc3\xad imenoval paranoi\xc4\x8dno-kriti\xc4\x8dna metoda, ker naj bi pripomogla k ve\xc4\x8dji umetni\xc5\xa1ki kreativnosti. V letu 1931 je Dal\xc3\xad naslikal oziroma dokon\xc4\x8dal eno svojih najpomembnej\xc5\xa1ih in znanih del, Vztrajnost spomina, v\xc4\x8dasih tudi imenovano mehke ali stopljene ure. Delo predstavi vso nadrealisti\xc4\x8dno umetnost v mehki, stopljeni \xc5\xbeepni uri. Generalna interpretacija dela pa je, da mehke ure prikazujejo vzdu\xc5\xa1je takratnega \xc4\x8dasa, ki naj bi bilo rigidno in determinirano, in ta ob\xc4\x8dutek se da ob\xc4\x8dutiti tudi v drugih detajlih slike, vklju\xc4\x8dujo\xc4\x8d mravlje in muhe, ki gomazijo \xc4\x8dez ostale ure. Na sliki med drugim opazimo tudi obalo, ki se nekako ponavlja \xc5\xa1e v \xc5\xa1tevilnih drugih slikah, ospredje slike pa tvori kot v nekako cunjo raztegnjena glava, ki ima zna\xc4\x8dilne dalijevske zavite brke. Postal je prijatelj z zgodovinarjem in znanstvenikom Alexandrom Deulofeujem, ki je bil prav tako rojen v Empordi kot on sam. Dal\xc3\xadja je predstavil Ameriki prekup\xc4\x8devalec z umetninami Julian Levy, leta 1934, razstava njegovih del (vklju\xc4\x8dno z Vztrajnostjo) pa je v New Yorku takoj spro\xc5\xbeila senzacijo. Social Register listees je njemu v \xc4\x8dast organiziral poseben banket, imenovan Dali Ball. Nanj je pri\xc5\xa1el s stekleno \xc5\xa1katlico, ki jo je nosil na prsih, v njej pa je bil nedr\xc4\x8dek. Ob sliki, ki jo je naslovil Sanje, ki jih je povzro\xc4\x8dilo letenje \xc4\x8debele okrog granatnega jabolka sekundo pred prebujenjem (1944) je Dal\xc3\xad povedal:\xc2\xa0\xc2\xbbBren\xc4\x8danje \xc4\x8debele je povzro\xc4\x8dilo, da bo ost samostrela zbudila Galo\xc2\xab\xc2\xa0._NEWLINE_Leta 1936 je Dal\xc3\xad sodeloval na Londonski mednarodni razstavi nadrealistov (London International Surrealist Exhibition). Njegova teorija, imenovana Fantomes paranoiaques authentiques je bila predstavljena tako, da je umetnik ves \xc4\x8das nosil potaplja\xc5\xa1ko obleko . Ob prihodu je v rokah nosil biljardno palico in vodil na povodcu dva ruska vol\xc4\x8djaka, moral pa je imeti \xc4\x8delado deloma odprto zaradi zadihanosti. Njegov komentar na to je bil:\xc2\xa0\xc2\xbbHotel sem samo pokazati, da sem se zelo poglobil v \xc4\x8dlove\xc5\xa1ki um.\xc2\xab\xc2\xa0_NEWLINE_Ko je pri\xc5\xa1el v \xc5\xa0paniji na oblast Francisco Franco v \xc4\x8dasu \xc5\xa1panske dr\xc5\xbeavljanske vojne, je bil Dal\xc3\xad eden od redkih \xc5\xa1panskih intelektualcev, ki so nasprotovali novemu re\xc5\xbeimu. Ob tem je Dal\xc3\xad izjavil:\xc2\xa0\xc2\xbbLe surr\xc3\xa9alisme, c\'est moi\xc2\xab\xc2\xa0. Andr\xc3\xa9 Breton je naredil anagram\xc2\xa0\xc2\xbbavida dollars\xc2\xab\xc2\xa0(za Dal\xc3\xadja), ki se bolj ali manj prevaja kot\xc2\xa0\xc2\xbbeager for dollars\xc2\xab\xc2\xa0, s katerim je navezoval na Dal\xc3\xadja po obdobju njegovega izgona, nadrealisti od tega \xc4\x8dasa naprej govorijo o slikarju v pretekliku, kakor da bi bil mrtev._NEWLINE_Ko se je v Evropi za\xc4\x8dela 2. svetovna vojna, sta Gala in Dal\xc3\xad leta 1940 emigrirala v Zdru\xc5\xbeene dr\xc5\xbeave Amerike, kjer sta nato \xc5\xbeivela osem let. Leta 1942 je izdal svojo avtobiografijo Skrivno \xc5\xbeivljenje Salvadorja Dalija (angle\xc5\xa1ko The Secret Life of Salvador Dal\xc3\xad).\n_START_SECTION_\nPozna leta v Kataloniji\n_START_PARAGRAPH_\nZ letom 1949 je Dal\xc3\xad spet pri\xc4\x8del \xc5\xbeiveti v svoji ljubljeni Kataloniji. Dejstvo, da se je odlo\xc4\x8dil spet \xc5\xbeiveti v \xc5\xa0paniji, je bilo, da je bil Francov re\xc5\xbeim kritiziran s strani mnogih umetnikov ter naprednjakov. Prav tako so kasnej\xc5\xa1a Dal\xc3\xadjeva dela imela ve\xc4\x8d opraviti s politiko kot s tistim, o \xc4\x8demer je pri\xc4\x8dal njihov naslov. V letu 1959 je Andr\xc3\xa9 Breton organiziral razstavo z naslovom\xc2\xa0\xc2\xbbPoklon nadrealizmu\xc2\xab\xc2\xa0(Homage to Surrealism), proslavo \xc4\x8detrte obletnice nadrealizma, ki je vklju\xc4\x8devala dela Salvadorja Dal\xc3\xadja, Joana Mir\xc3\xb3ja , Enriqueja T\xc3\xa1bare in Eugenia Granelle. Breton se je vehementno uprl, da bi se razstavilo v naslednjem letu na\xc2\xa0\xc2\xbbInternacinalni razstavi surrealistov\xc2\xab\xc2\xa0v New Yorku Dal\xc3\xadjevo delo Sikstinska Madona._NEWLINE_V kasnej\xc5\xa1ih letih svoje kariere se Dal\xc3\xad ni posve\xc4\x8dal toliko samemu slikanju, kot eksperimentiranju z mnogimi nevsakdanjimi in novimi tehnikami ter mediji. Ustvarjal je okrogla dela in je bil eden prvih umetnikov, ki je predstavil heliografijo v umetnostnem smislu \xe2\x80\x93 kot umetnostno tehniko (s tem je prispeval k razmi\xc5\xa1ljanju, da je tudi fotografija umetni\xc5\xa1ka, ne zgolj tehni\xc5\xa1ka stroka). Veliko njegovih del vklju\xc4\x8duje opti\xc4\x8dne iluzije. V njegovih poznih letih so ga \xc5\xa1tevilni mladi umetniki kot je bil npr. Andy Warhol priznavali kot pomembnega predhodnika in njegov vpliv na pop art . Dal\xc3\xad je prav tako kazal veliko zanimanje za naravoslovje in matematiko. To se ka\xc5\xbee v njegovih \xc5\xa1tevilnih delih, predvsem v petdesetih letih 20. stoletja, ko je svoje predmete kot kompozicije iz nosorogovih oklov, ki so pomenili bo\xc5\xbeansko geometrijo (ko nosorogov okel raste skladno z logaritmi\xc4\x8dno spiralo) ter \xc4\x8distost (ko je Dal\xc3\xad postavil nosorogove okle okrog Device Marije). Prav tako se je Dal\xc3\xad navdu\xc5\xa1eval nad DNK in hiperkocko; \xc5\xa1tiridimenzionalna kocka je vklju\xc4\x8dena v njegovi sliki Kri\xc5\xbeanje - Crucifixion (Corpus Hypercubus)._NEWLINE_Leta 1960 je Dal\xc3\xad pri\xc4\x8del graditi na na\xc4\x8drtih Dal\xc3\xadjevega gledali\xc5\xa1\xc4\x8da in muzeja v svojem doma\xc4\x8dem mestu v Figueresu; to je bil najve\xc4\x8dji samostojni projekt in glavni predmet, kateremu je posve\xc4\x8dal vso svojo energijo do leta 1974. Nadaljeval je s svojimi prispevki do sredine 80-tih let. v letu 1968 je tako posnel reklamo za tovarno \xc4\x8dokolade Lanvin (Lanvin chocolates)  in poleg tega \xc5\xa1e na\xc5\xa1el \xc4\x8das in oblikoval logo za lizike Chupa Chups leta 1969 . Bil je odgovoren za celostno podobo Evrovizije v Teatru Real v Madridu leta 1969, za katerega je ustvaril ogromno kovinsko skulpturo, ki je stala na odru dvorane. Leta 1982 je \xc5\xa1panski kralj Juan Carlos I. podelil Dal\xc3\xadju naslov markiza Pubolskega, za katerega mu je Dal\xc3\xad kasneje pla\xc4\x8dal z risbo Glava Evrope (ki je najverjetneje njegova zadnja risba), ko ga je kralj obiskal na njegovi smrtni postelji. Gala je preminila 10. junija 1982. Po njeni smrti je Dal\xc3\xad povsem izgubil voljo do \xc5\xbeivljenja. Za\xc4\x8del je hirati in bil povsem dehidriran \xe2\x80\x93 verjetno kot poskus po\xc4\x8dasnega samomora, kot da bi hotel vegetirati, kot zmorejo nekateri mikroorganizmi, o katerih je veliko bral. Iz Figueresa se je preselil na grad Pubol, ki ga je kupil za Galo in ki je bil njeno zadnjo domovanje pred njeno smrtjo._NEWLINE_Leta 1984 je izbruhnil po\xc5\xbear v njegovi spalnici  iz neznanih razlogov \xe2\x80\x93 verjetno spet Dal\xc3\xadjev poskus samomora, lahko pa tudi zaradi malomarnosti njegovega osebja. Ne glede na to se je Dal\xc3\xad re\xc5\xa1il in se vrnil v Figueres, kjer je skupina njegovih prijateljev, patronov in somi\xc5\xa1ljenikov \xe2\x80\x93 umetnikov poskrbela, da se je udobno namestil v svojem Gledali\xc5\xa1\xc4\x8du \xe2\x80\x93 Muzeju do svojih zadnjih let._NEWLINE_Obstajajo domneve, da so Dal\xc3\xadjevi sodelavci prisilili slikarja, da naj bi podpisoval prazna platna, ki so bila kasneje (po njegovi smrti) uporabljena in prodana kot originali. Kot rezultat tega morajo biti prodajalci umetnin \xc5\xa1e danes vedno pozorni pri prodaji slikarjevih kasnej\xc5\xa1ih del, ki se mu pripisujejo. Dal\xc3\xac je umrl 23. januarja 1989 v Figueresu zaradi sr\xc4\x8dnega zastoja. Pokopan je v kripti njegovega Teatro Museo v Figueresu.\n_START_SECTION_\nSimbolika\n_START_PARAGRAPH_\nDal\xc3\xad je v svojem delu uporabljal zelo specifi\xc4\x8dno simboliko. Za primer se lahko vzamejo stapljajo\xc4\x8de se ure iz njegovega dela Vztrajnost spomina, ki sugestirajo na Einsteinovo teorijo relativnosti (\xc4\x8das je relativen in neobstojen). Ideja o urah, ki bi delovale simboli\xc4\x8dno v tem smislu, se je Dal\xc3\xadju porodila v trenutku, ko je strmel v kos sira Camembert v vro\xc4\x8dem avgustovskem dnevu._NEWLINE_Slon je prav tako ponavljajo\xc4\x8d se element v Dal\xc3\xadjevih delih, in se prvi\xc4\x8d pojavi leta 1944 v delu Sanje, ki jih je povzro\xc4\x8dilo letanje \xc4\x8debele okrog granatnega jabolka sekundo pred prebujenjem. Sloni, navdihnjeni po kiparskem okrasu Gian Lorenzo Berninija v bazi nekega kapitela v Rimu, ki prikazuje slona, ki nosi anti\xc4\x8dni obelisk, so prikazani z\xc2\xa0\xc2\xbbdolgimi, tankimi, razvle\xc4\x8denemi, podolgovatimi, skoraj nevidnimi nogami \xc5\xbeelja\xc2\xab\xc2\xa0 ter z obeliski na njihovih ple\xc4\x8dih. Skupaj s prikazom njihovih krhkih in lomljivih nog je njihova obremenitev ozna\xc4\x8dena s fali\xc4\x8dnim prizvokom in daje ob\xc4\x8dutek fantomske realnosti.\xc2\xa0\xc2\xbbSlon je pohabljen v prostoru\xc2\xab, razlaga ena izmed analiz,\xc2\xa0\xc2\xbbnjegove tanke no\xc5\xbeice so kontrast ideji brezte\xc5\xbenosti konstrukcije\xc2\xab._NEWLINE_Dal\xc3\xad je o tem povedal:\xc2\xa0\xc2\xbb...Slikam slike, ki povzro\xc4\x8dijo, da lahko umrem od sre\xc4\x8de, ustvarjam z absolutno naravnostjo, brez najmanj\xc5\xa1ega estetsko omade\xc5\xbeevanega upo\xc5\xa1tevanja, delam stvari, ki me navdihujejo z globoko \xc4\x8dustvenostjo in posku\xc5\xa1am jih naslikati neomade\xc5\xbeevane..\xc2\xab._NEWLINE_Jajce je naslednja stalnica v Dal\xc3\xadjevem stilu. Jajce povezuje s plodom v maternici in skozi to simbolizira upanje in ljubezen; pojavi se v Velikem masturbatorju in Narcisovih metamorfozah. \xc5\xa0tevilne \xc5\xbeivali se pogosto pojavljajo v njegovih delih: mravlje kot simbol smrti, razpadanja in brezmejnega seksualnega hrepenenja; pol\xc5\xbe je povezan s \xc4\x8dlove\xc5\xa1ko glavo (videl je pol\xc5\xbea na kolesu pred Freudovo hi\xc5\xa1o, ko je prvi\xc4\x8d obiskal psihologa Sigmunda Freuda); kobilice pa so simbol izgube in strahu. Njegova obsedenost z mravljami zahteva obse\xc5\xbenej\xc5\xa1o razlago. Dal\xc3\xad je kot mlad de\xc4\x8dek imel za doma\xc4\x8dega ljubljen\xc4\x8dka netopirja. Nekega dne ga je na\xc5\xa1el mrtvega, prekritega z mravljami. Od tod je razvil o\xc4\x8daranje in hkrati strah pred mravljami.\n_START_SECTION_\nPresenetljive zunanje podobe\n_START_PARAGRAPH_\nDal\xc3\xad je bil spreten in prilagodljiv umetnik, ki se ni omejeval samo na slikanje v svojem umetni\xc5\xa1kem ustvarjanju. \xc5\xa0tevilne od njegovih najpopularnej\xc5\xa1ih stvaritev so skulpture in drugi objekti, prav tako pa je tudi poznan s prispevki v gledali\xc5\xa1\xc4\x8du, modi, fotografiji, oblikovanju in \xc5\xa1tevilnih drugih podro\xc4\x8djih. Dve izmed najpopularnej\xc5\xa1ih stvaritev sta Jastog - telefon in Zofa iz ustnic Mae West, ki jo je Dal\xc3\xad dokon\xc4\x8dal leta 1936 oziroma 1937. Obe stvaritvi je Dal\xc3\xadju naro\xc4\x8dil njegov \xc5\xa1kotski patron Edward James, ekscentrik, ki je podedoval ogromno angle\xc5\xa1ko posestvo, ko mu je bilo pet let in je bil eden glavnih podpornikov nadrealistov v 30. letih 20. stoletja. \xc4\x8ce upo\xc5\xa1tevamo najnovej\xc5\xa1o navedbo za Jastog telefon v galeriji Tate, lahko re\xc4\x8demo da so (navedba Tate): \xc2\xbb\xe2\x80\xa6 jastogi in telefoni pomenili za Dal\xc3\xadja mo\xc4\x8dno seksualno konotacijo\xc2\xab\xc2\xa0in da je\xc2\xa0\xc2\xbb\xe2\x80\xa6 s tem potegnil tesno podobnost med hrano in spolnostjo.\xc2\xab\xc2\xa0 Ta telefon je imel tudi uporabno vrednost in James je od Dal\xc3\xadja kupil \xc5\xa1e \xc5\xa1tiri primerke, ki so nadomestili obstoje\xc4\x8de telefone v njegovem domovanju. Enega izmed njih danes najdemo v Galeriji Tate, drugega v Nem\xc5\xa1kem Muzeju telefonov v Frankfurtu, tretji pripada Fundaciji Edvarda Jamesa (Edward James Foundation), \xc4\x8detrti pa se nahaja v Avstralski narodni galeriji (National Gallery of Australia)._NEWLINE_Lesena zofa, oble\xc4\x8dena v atlas, imenovana Zofa iz ustnic Mae West je bila oblikovana po ustnicah igralke Mae West, nad katerimi se je Dal\xc3\xad opazno navdu\xc5\xa1eval . Igralka je bila pred tem \xc5\xbee upodobljena leta 1935 v Dal\xc3\xadjevi sliki Obraz Mae West. Zofo iz ustnic Mae West trenutno najdemo v muzeju Brighton and Hove v Zdru\xc5\xbeenem kraljestvu._NEWLINE_Med letoma 1941 in 1970 je bil Dal\xc3\xad prav tako odgovoren za oblikovanje prekrasne zbirke nakita, vsega skupaj 39. Ta nakit je oblikovan zelo zakomplicirano in marsikateri kos vklju\xc4\x8duje dejansko gibljive dele. Najbolj znan kos nosi ime Kraljevsko srce. Ta poseben kos nakita je spretno oblikovano zlato in oblo\xc5\xbeeneno s skorjo 46 rubinov, 42 diamantov in \xc5\xa1tirih smaragdov. Ta pozornosti vreden ko\xc5\xa1\xc4\x8dek umetnosti je obsijan z dejstvom, da je center\xc2\xa0\xc2\xbbutripa\xc2\xab\xc2\xa0kot pravo srce in nas \xc5\xbee pogled na nakit pribli\xc5\xbea dokaj blizu realnega do\xc5\xbeivljanja. Dal\xc3\xad sam je komentiral:\xc2\xa0\xc2\xbbBrez ob\xc4\x8dinstva, brez navzo\xc4\x8dnosti opazovalcev, ta nakit ne bi dosegel namena, za katerega je bil ustvarjen. Torej je opazovalec kon\xc4\x8dni umetnik.\xc2\xab\xc2\xa0( Dali, 1959.). Zbirko: The Dal\xc3\xad - Joies ( Dal\xc3\xadjev nakit) lahko vidimo v njegovem Teatro Museo v Figueresu, v Kataloniji v \xc5\xa0paniji, kjer je predmet stalne razstave._NEWLINE_V gledali\xc5\xa1ki umetnosti je Dal\xc3\xad poznan kot konstruktor scene za romanti\xc4\x8dno igro Federica Garc\xc3\xade Lorca leta 1927 z naslovom\xc2\xa0\xc2\xbbMariana Pineda\xc2\xab, za\xc2\xa0\xc2\xbbBacchanale\xc2\xab\xc2\xa0(1939), baletu osnovanem in opremljenim z glasbo Richarda Wagnerja iz opere Tannh\xc3\xa4user iz leta 1845, pa je Dal\xc3\xad pripravil oboje, celotno oblikovanje in besedilo iz opere. Bacchanalu je sledil dizajn za Labyrinth leta 1941 and Trikrajni klobuk leta 1949. Dal\xc3\xad se je prav tako posvetil podro\xc4\x8dju filmskega ustvarjanja, najbolj opazno pri igri pomembnej\xc5\xa1ih likov v filmu Un Chien Andalou, 17-minutnem francoskem art filmu, kjer sta sodelovala z Luisom Bu\xc3\xb1uelom, ki je najbolj poznan po njegovi grafi\xc4\x8dni uverturi, kjer se prere\xc5\xbee zrklo \xc4\x8dlove\xc5\xa1kega o\xc4\x8desa z britvijo, ki jo\xc2\xa0\xc2\xbbbrivec\xc2\xab\xc2\xa0prej dobro nabrusi (vlogo odigra Bu\xc3\xb1uel). Drugo Dal\xc3\xadjevo mojstrsko filmsko delo je risanka Destino v produkciji Disneya; sicer trajajo\xc4\x8da samo 6 minut; in vklju\xc4\x8duje prizore, podobne sanjam, kjer \xc4\x8dudne kreature, ki letijo in hodijo naokrog. Dal\xc3\xad je prav tako oblikoval prizor s sanjami v filmu Spellbound Alfreda Hitchcocka leta 1945, ki globoko posega v teme iz psihoanalize._NEWLINE_Dal\xc3\xad je prav tako oblikoval \xc5\xa1tevilne izdelke v svetu mode in v fotografiji. V modi je dobro poznano njegovo sodelovanje z italijansko modno oblikovalko Elso Schiaparelli, kjer je Schiaparellijeva Dal\xc3\xadja najela za oblikovanje bele obleke, na katero je bil odtisnjena podoba jastoga. Prav tako je Dal\xc3\xad zanjo oblikoval \xc5\xa1tevilne druge artikle, med njimi tudi klobuk v obliki \xc4\x8devlja (salonarja) in pas v roza barvi s spono v obliki ustnic. Prav tako se je tudi vklju\xc4\x8dil v oblikovanje tekstilij in obla\xc4\x8din ina stekleni\xc4\x8dk za parfume. S Christienom Diorjem je leta 1950 oblikoval poseben\xc2\xa0\xc2\xbbkostum za leto 2045.\xc2\xab\xc2\xa0 Fotografska imena, s katerimi je sodeloval, vklju\xc4\x8dujejo Mana Raya, Brassa\xc3\xafa, Cecila Beatona in Philippeja Halsmana. S fotografoma Manom Rayem in Brassa\xc3\xafjem, je Dal\xc3\xad fotografiral naravo, kajti z drugimi je raziskoval vrsto mra\xc4\x8dnih predmetov, sem se \xc5\xa1tejejo tudi Halsmanove fotografije iz serije Dal\xc3\xad Atomica (1948) ter podobne; inspirirane s slikarjevo sliko Leda Atomica in podobnimi; kjer v eni izmed fotografij prikazuje\xc2\xa0\xc2\xbbslikarsko stojalo, tri ma\xc4\x8dke, \xc4\x8deber, iz katerega izteka voda ter Dal\xc3\xadja samega, lebde\xc4\x8dega v zraku..\xc2\xab\xc2\xa0_NEWLINE_Povezave Dal\xc3\xadja v kontekstu z znanostjo se nahajajo v okviru njegovega navdu\xc5\xa1enja nad nara\xc5\xa1\xc4\x8dajo\xc4\x8dim vzorcem, ki spremlja rojstvo kvantne mehanike v 20. stoletju. Inspiriran s t. i. spremenljivim na\xc4\x8delom Wernerja Heisenberga, je leta 1958 zapisal v svojem\xc2\xa0\xc2\xbbAntimaterijskem manifestu\xc2\xab:\xc2\xa0\xc2\xbbV nadrealisti\xc4\x8dnem obdobju sem \xc5\xbeelel ustvariti ikonografijo notranjega sveta in sveta \xc4\x8dudes mojega o\xc4\x8deta Freuda. Danes je zunanji svet in vsa ta fizika prerasla eno od psihologij. Moj o\xc4\x8de je danes Dr. Heisenberg.\xc2\xab\xc2\xa0 V tem oziru je Razgradnja vztrajnosti spomina, dokon\xc4\x8dana leta 1954, pogled nazaj na sliko Vztrajnost spomina in prikaz te slike kot fragmentirane in razkrajajo\xc4\x8de se, kar povzema Dal\xc3\xadjevo navdu\xc5\xa1evanje nad novo znanostjo._NEWLINE_Njegovi arhitekturni dose\xc5\xbeki, vklju\xc4\x8dujo\xc4\x8d njegovo hi\xc5\xa1o v Port Lligatu poleg Cadaqu\xc3\xa9sa kot tudi nadrealisti\xc4\x8dni paviljon z naslovom Venerine sanje leta 1939 na razstavi World\'s Fair, vedno v notranjosti vsebujejo ne\xc5\xa1tete nenavadne skulpture in statue. Njegovo literarno delo obsega Skrivno \xc5\xbeivljenje Salvadorja Dal\xc3\xadja (1942), Dnevnik genija (1952 in druga izdaja 1963), Oui: Paranoi\xc4\x8dno-kriti\xc4\x8dna revolucija (1927; 1933). Umetnik je prav tako intenzivno delal v grafiki in ustvaril \xc5\xa1tevilne jedkanice in litografije. Ker so njegova zgodnja grafi\xc4\x8dna dela enakovredna po kvaliteti njegovim najpomembnej\xc5\xa1im slikam iz let, ko je bil starej\xc5\xa1i, bi lahko slikar prodal pravice za reprodukcijo le-teh, brez da bi bil sam vpleten v to. Za name\xc4\x8dek je bilo v 80. in 90. letih izdano ve\xc4\x8dje \xc5\xa1tevilo nezakonitih ponaredkov, kar je nadalje precej zmedlo trg s slikarjevimi grafikami.\n_START_SECTION_\nPolitika in osebnost\n_START_PARAGRAPH_\nPolitika je v \xc5\xbeivljenju Salvadorja Dal\xc3\xadja igrala pomembno vlogo v njegovem umetni\xc5\xa1kem pojavljanju v javnosti. V\xc4\x8dasih je bil prikazan kot podpornik totalitarnega Franca. Andr\xc3\xa9 Breton, voditelj nadrealisti\xc4\x8dnega gibanja, je z velikim trudom hotel izlo\xc4\x8diti njegovo ime iz nadrealisti\xc4\x8dnega gibanja. Realnost je bila najverjetneje malo bolj kompleksna; ne glede na to pa slikar nikakor ni bil antisemitist, saj je prijateljeval tudi npr. z znanim arhitektom in oblikovalcem Paulom L\xc3\xa1szl\xc3\xb3m, ki je bil \xc5\xbeid. Prav tako je izra\xc5\xbeal globoko spo\xc5\xa1tovanje do Freuda (s katerim se je tudi sre\xc4\x8dal), in Einsteina, ki sta bila oba \xc5\xbeida, kot se lahko prepri\xc4\x8damo iz njegovih zapisov. V njegovem kriti\xc4\x8dnem pregledu Dal\xc3\xadjeve avtobiografije Secret Life, je George Orwell zapisal:\xc2\xa0\xc2\xbbNasploh pa je treba so\xc4\x8dasno upo\xc5\xa1tevati dve dejstvi; da je bil Dal\xc3\xad hkrati glavna dobra figura in ogabno bitje.\xc2\xab\xc2\xa0 To je dostikrat napa\xc4\x8dno razumljeno, verjetno pa vzrok izhaja iz Dal\xc3\xadjevega premi\xc5\xa1ljenega provokativnega zani\xc4\x8devanja komunisti\xc4\x8dne ideje enakosti vseh stanov in dejstva, da je portretiral Hilerja ve\xc4\x8d kot samo enkrat. Kakorkoli, ker je ob\xc4\x8dasno tudi izjavil kak\xc5\xa1no natan\xc4\x8dno ter zbadljivo kritiko na Hitlerjev ra\xc4\x8dun, je bilo zanj nemogo\xc4\x8de, da bi bil podpiran s strani \xc4\x8dloveka,\xc2\xa0\xc2\xbbki je takoj opravil s histeriki\xc2\xab, kakr\xc5\xa1en je bil Dal\xc3\xad._NEWLINE_V svoji mladosti se je Dal\xc3\xad spogledoval z obojim, anarhizmom in komunizmom. Njegovi zapisi, v katerih opisuje \xc5\xa1tevilne anekdote o oblikovanju radikalnih politi\xc4\x8dnih trditev, so namenjeni bolj za \xc5\xa1okiranje poslu\xc5\xa1alcev, kot pa spremljani s kakim globljim prepri\xc4\x8danjem, ki bi spremljalo takratno Dal\xc3\xadjevo vdanost dadaisti\xc4\x8dnemu gibanju. Ko je postal starej\xc5\xa1i, so se njegova politi\xc4\x8dna prepri\xc4\x8danja spremenila, \xc5\xa1e posebno, ko se je nadrealisti\xc4\x8dno gibanje preoblikovalo pod vodstvom Trockiista Andrea Bretona, ki je takoj zasli\xc5\xa1al Dal\xc3\xadja o njegovem politi\xc4\x8dnem prepri\xc4\x8danju. V knjigi, izdani leta 1970 z naslovom Dali o Daliju, je Dal\xc3\xad sebe ozna\xc4\x8dil kot anarhista in monarhista in s tem dal velik vzpon teoriji anarho-monarhizma._NEWLINE_Ker je leta 1942 v New Yorku javno ozna\xc4\x8dil svojega kolega, nadrealisti\xc4\x8dnega filmarja Luisa Bu\xc3\xb1uela, da je ateist, je bil le-ta odpu\xc5\xa1\xc4\x8den s svojega mesta v Muzeju moderne umetnosti (MOMA) in je kasneje celo pristal na \xc4\x8drni listi ameri\xc5\xa1ke filmske industrije._NEWLINE_Ko se je razplamtela \xc5\xa1panska dr\xc5\xbeavljanska vojna, je Dal\xc3\xad od nje zbe\xc5\xbeal in se ni priklju\xc4\x8dil nobeni skupini. Prav tako pa ga po 2. svetovni vojni George Orwell kritizira, da se je "izmaknil spretno kakor podgana takoj, ko je Francija postala ogro\xc5\xbeena" ker je tam Dal\xc3\xad u\xc5\xbeival nekaj let: "Ko se je evropska vojna pribli\xc5\xbeana je imel samo eno namero: kako najti prostor, kjer je doma dobra kuhinja in od koder lahko \xc5\xa1vistne drugam kot pu\xc5\xa1\xc4\x8dica, \xc4\x8de bi se nevarnost preve\xc4\x8d pribli\xc5\xbeala." Po njegovem povratku v Katalonijo po vojni, se je Dal\xc3\xad pribli\xc5\xbeal Francovemu re\xc5\xbeimu. Nekatere izmed njegovih izjav so podpirale Francov re\xc5\xbeim, \xc4\x8destital je Francu za njegove posege, s katerimi se je namenil "o\xc4\x8distiti \xc5\xa0panijo \xc5\xa1kodljivih vplivov". Dal\xc3\xad, ki je bil katolik, je predvsem kriti\xc4\x8dno gledal na komuniste in anarhiste, ki so v \xc4\x8dasu rde\xc4\x8dega terorja med \xc5\xa1pansko dr\xc5\xbeavljansko vojno pobili okoli 7000 duhovnikov in nun. Dal\xc3\xad je po\xc5\xa1iljal telegrame Francu ter ga "rotil naj podpi\xc5\xa1e smrtne naloge za politi\xc4\x8dne zapornike." Dal\xc3\xad je celo naslikal portret Francove vnukinje. Nemogo\xc4\x8de je dolo\xc4\x8diti, ali je bil slikarjev poklon Francu odkritosr\xc4\x8dne ali \xc4\x8duda\xc5\xa1ke narave; kajti prav tako je neko\xc4\x8d poslal telegram in rotilConduc\xc4\x83torja, romunskega komunisti\xc4\x8dnega diktatorja Nikola Ceau\xc5\x9fesca, da naj sprejme njegovo \xc5\xbeeljo v znak kraljevske \xc4\x8dasti. Romunski dnevni \xc4\x8dasopis Sc\xc3\xaenteia je novico objavil, ne da bi upo\xc5\xa1teval posmehlivi ton te geste. Eden od malo\xc5\xa1tevilnih ko\xc5\xa1\xc4\x8dkov, ki so kazali na Dal\xc3\xadjevo javno nepokor\xc5\xa1\xc4\x8dino, je bilo npr. stalno poveli\xc4\x8devanje Lorce, celo v letih, ko so bile njegove pesmi prepovedane._NEWLINE_Dal\xc3\xad je bil barvita in impozantna pojava, vedno oble\xc4\x8den v veliko ogrinjalo, opremljen s sprehajalno palico, znan po svojem o\xc5\xa1abnem izra\xc5\xbeanju ter z navzgor obrnjenimi navoskanimi brki, ki so postali znani, ko je izjavil "vsako jutro potem ko vstanem, do\xc5\xbeivim posebno zadovoljstvo: to zaradi \xc4\x8desar sem Salvador Dal\xc3\xad." Pevka Cher in njen takratni mo\xc5\xbe Sonny Bono, sta bila v mladosti povabljena na zabavo v Dal\xc3\xadjevo drago stanovanje v newyor\xc5\xa1kem hotelu Plaza in bila pretresena, ko se je Cher pomotoma usedla na nenavadno oblikovan vibrator, ki je le\xc5\xbeal na lahkem stolu. Ko je pisal avtograme za obo\xc5\xbeevalce, je Dal\xc3\xad vedno obdr\xc5\xbeal njihova pisala._NEWLINE_V intervjuju z novinarjem Mikom Wallacem v njegovem TV \xc5\xa1ovu Sixty Minutes (\xc5\xa0estdeset minut), je Dal\xc3\xad o sebi ves \xc4\x8das govoril v tretji osebi in na koncu presene\xc4\x8denemu Wallacu zabrusil da je "Dal\xc3\xad nesmrten in ne bo nikoli umrl". Ko se je pojavil v drugi televizijski oddaji z naslovom Tonight Show, je imel s seboj nosorogovo usnje in zavrnil vse, ki so mu ponudili, da bi na sedel na \xc4\x8demerkoli drugem.\n_START_SECTION_\nSeznam izbranih del\n_START_PARAGRAPH_\nDal\xc3\xad je v svoji karieri ustvaril \xc4\x8dez 1500 slik. Poleg tega je ustvaril \xc5\xa1tevilne knji\xc5\xbene ilustracije, litografije, dizajne in kostume za druga podro\xc4\x8dja, ogromno \xc5\xa1tevilo risb, na\xc4\x8drtov za skulpture in \xc5\xa1e \xc5\xa1tevilne druge projekte, vklju\xc4\x8dno z animirano risanko za Walta Disneya. Spodaj je kronolo\xc5\xa1ki pregled pomembnej\xc5\xa1ih in reprezentativnih del in nekaj pomembnej\xc5\xa1ih podatkov, kaj je Dal\xc3\xad ustvaril v posameznih letih:._NEWLINE_V biografiji Carlosa Lozane Seks, nadrealizem, Dal\xc3\xad in jaz, ki jo je izdal v sodelovanju z Cliffordom Thurlowom, avtor predstavi dejstvo, da Dal\xc3\xad nikoli ni prenehal biti nadrealist. Kot je Dal\xc3\xad sam tudi o sebi povedal:\xc2\xa0\xc2\xbb... edina razlika med menoj in nadrealisti je, da sem jaz nadrealist.\xc2\xab Iz te perspektive je treba tudi gledati vse, tudi njegovo podporo Francu ter telegrame, ki jih je po\xc5\xa1iljal Ceau\xc5\x9fescu.'